10. การควบคุมภายใน

ในการประชุมคณะกรรมการบริษัท ครั้งที่ 151 เมื่อวันที่ 26 กุมภาพันธ์ 2547
โดยมีคณะกรรมการตรวจสอบเข้าร่วมประชุมด้วย ได้พิจารณารายงานคณะกรรมการตรวจสอบ
และซักถามข้อมูลจากคณะฝ่ายจัดการ แล้วสรุปได้ว่า
คณะกรรมการบริษัทไม่มีความเห็นที่ต่างไปจากรายงานคณะกรรมการตรวจสอบที่เสนอมา

รายงานของคณะกรรมการตรวจสอบ (2546)

คณะกรรมการตรวจสอบ บริษัท ซิงเกอร์ประเทศไทย จำกัด (มหาชน)
ประกอบด้วยคณะกรรมการที่เป็นอิสระจากการบริหารงานของบริษัท จำนวน 3 ท่าน ดังนี้

  นายอุดม ชาติยานนท์ ประธานกรรมการตรวจสอบ

  นายปลิว มังกรกนก กรรมการตรวจสอบ

  นายสาระ ล่ำซำ กรรมการตรวจสอบ

โดยมีนางสาวจันทรจิรา ก้องท้องสมุทร์ เป็น เลขานุการคณะกรรมการตรวจสอบ
และกรรมการทุกท่านในคณะกรรมการตรวจสอบ
มีคุณสมบัติตามที่ตลาดหลักทรัพย์แห่งประเทศไทยกำหนด

คณะกรรมการตรวจสอบได้รับมอบหมายจากคณะกรรมการของบริษัท
ในการกำกับดูแลงบการเงินและงบการเงินรวมของบริษัท
ให้มีการปฏิบัติตามมาตรฐานบัญชีที่เหมาะสมกับการดำเนินธุรกิจ
สอบทานให้บริษัทมีรายงานทางการเงินอย่างถูกต้องและเพียงพอ
มีระบบการควบคุมภายในและการตรวจสอบภายในที่เหมาะสมและมีประสิทธิภาพ
มีการปฏิบัติตามกฎหมายว่าด้วยหลักทรัพย์และตลาดหลักทรัพย์ มีการเปิดเผยข้อมูลอย่างเพียงพอ
พิจารณาคัดเลือกและเสนอแต่งตั้งผู้สอบบัญชีของบริษัท รวมทั้งหน้าที่อื่นๆ
ตามที่คณะกรรมการบริษัทมอบหมายพร้อมทั้งให้ความสำคัญกับการปฏิบัติตามจริยธรรม
ความโปร่งใสและสามารถตรวจสอบได้

ในปี 2546 คณะกรรมการตรวจสอบได้มีการประชุมรวม 4 ครั้ง โดยร่วมกับผู้ตรวจสอบภายใน
ผู้สอบบัญชี พร้อมทั้งเชิญฝ่ายบริหารเข้าร่วมประชุมตามวาระอันควร
เพื่อสอบทานรายงานทางการเงิน
แลกเปลี่ยนข้อคิดเห็นและให้ข้อเสนอแนะที่เป็นประโยชน์ทั้งในด้านการวิเคราะห์
วิจารณ์ถึงที่มาของข้อมูลในงบการเงินรายไตรมาสและงบการเงินประจำปี 2546 อย่างเป็นอิสระ
เพื่อให้รายงานทางการเงินได้จัดทำอย่างถูกต้องตามหลักการบัญชีที่รับรองโดยทั่วไป
มีการเปิดเผยข้อมูลอย่างเพียงพอ และมิได้มีการปฏิบัติใดๆ
อันเป็นการขัดแย้งกับข้อบัญญัติของกฎหมาย
พร้อมทั้งได้มีการรายงานผลการประชุมของคณะกรรมการตรวจสอบต่อคณะกรรมการบริษัททราบทุกครั้งที่มีการประชุม
ซึ่งสามารถสรุปเป็นประเด็นสำคัญๆ ได้ดังต่อไปนี้:-

  • สอบทานงบการเงินรายไตรมาส
  สอบทานและเห็นชอบในการเสนอรายงานทางการเงินประจำปี ต่อคณะกรรมการบริษัท

  • การเปลี่ยนแปลงผู้สอบบัญชีของบริษัทจาก บริษัท ไพร้ซวอเตอร์ เฮาส์คูเปอร์ส เอบีเอเอส
  จำกัด เป็นบริษัท เคพีเอ็มจี ภูมิไชย สอบบัญชี จำกัด
  คณะกรรมการตรวจสอบจึงได้เสนอแนะให้ทางบริษัทรวบรวมและสรุปนโยบายการบัญชีที่สำคัญและอื่นๆ
  ที่เกี่ยวข้องต่องบการเงินของบริษัทแก่ผู้สอบบัญชีใหม่เพื่อทราบ
  และเพื่อให้ผู้สอบบัญชีสามารถเสนอแนะแนวทางอันเป็นประโยชน์และถูกต้องต่อบริษัทต่อไป

  • เสนอแนะฝ่ายจัดการเพื่อพิจารณาปรับปรุงและแก้ไขตามควรแก่กรณี
  รวมทั้งการติดตามผลความคืบหน้าการปรับปรุงและแก้ไขอย่างต่อเนื่อง
  และคำนึงถึงความเสี่ยงที่เกี่ยวข้อง ได้แก่

1.  เสนอแนะให้ฝ่ายบริหารศึกษาและพิจารณาวิธีการที่เหมาะสมในส่วนของการบริหารเงินกองทุนสำรองเลี้ยงชีพสำหรับตัวแทนขาย
    ซึ่งอยู่ในความดูแลของบริษัทไปฝากในรูปแบบของการจัดตั้งสหกรณ์ออมทรัพย์

2.  ติดตามฝ่ายบริหารพิจารณาถึงการเปลี่ยนแปลงระบบคอมพิวเตอร์ที่เหมาะสมขององค์กร

  3. ให้ข้อเสนอแนะแก่ฝ่ายบริหารต่อการชำระบัญชีของบริษัทย่อยที่ไม่ได้มีการดำเนินงานแล้ว

  • เสนอแนะเพิ่มเติมเกี่ยวกับการควบคุมภายในขององค์กร อันได้แก่
  การควบคุมการปฏิบัติงานของร้านสาขาเอง และแนะนำการจัดทำคู่มือของร้านสาขา
  เพื่อเป็นแนวทางในการปฏิบัติงานที่ดี

  • พิจารณาขอบเขตการปฏิบัติงานและแผนการตรวจสอบของฝ่ายตรวจสอบภายในประจำปี 2547
  พร้อมทั้งให้ข้อเสนอแนะและข้อสังเกต

สำหรับรอบปีบัญชี 2547 คณะกรรมการตรวจสอบได้เสนอต่อคณะกรรมการบริษัท
ให้เสนอต่อที่ประชุมผู้ถือหุ้นให้แต่งตั้ง บริษัท เคพีเอ็มจี ภูมิไชย สอบบัญชี จำกัด
เป็นผู้สอบบัญชีของบริษัทอีกวาระหนึ่ง